ฤดูกาล 1990–91 เป็นฤดูกาลที่ 89 ของแมนเชสเตอร์ยูไนเต็ดใน ฟุตบอลลีก และเป็นฤดูกาลที่ 16 ติดต่อกันในลีกสูงสุดของ ฟุตบอลอังกฤษ

หลังจากคว้าแชมป์เอฟเอคัพได้ในปีที่แล้วเป็นการยุติช่วงเวลา 5 ปีที่ไม่มีถ้วยรางวัลลง และถ้วยรางวัลใหญ่ถ้วยแรกของพวกเขาอยู่ภายใต้การคุมทีมของ อเล็กซ์ เฟอร์กูสัน ยูไนเต็ดประสบความสำเร็จมากขึ้นด้วยการชูถ้วย ยูโรเปียนคัพวินเนอร์สคัพ ซึ่งเป็นถ้วยรางวัลระดับสโมสรยุโรปถ้วยแรกของพวกเขา นับตั้งแต่ที่พวกเขาเอาชนะ เบนฟิกา ได้ชูถ้วย ยูโรเปียนคัพ เมื่อ 23 ปีก่อน โดยเอาชนะ บาร์เซโลนา 2-1 ใน ร็อตเตอร์ดัม โดย มาร์ก ฮิวส์ ยิงทั้งสองประตูใส่อดีตสโมสรต้นสังกัดของเขา เป็นฤดูกาลแรกในการแข่งขันฟุตบอลระดับสโมสรยุโรปสำหรับสโมสรจากอังกฤษ หลังจากการยกเลิกการแบนซึ่งได้กำหนดไว้ในปี ค.ศ. 1985 เนื่องจาก ภัยพิบัติเฮย์เซล

ฮิวส์ได้รับการโหวตให้เป็น นักฟุตบอลยอดเยี่ยมของพีเอฟเอ ในขณะที่ ลี ชาร์ป ปีกดาวรุ่งคว้ารางวัล นักฟุตบอลดาวรุ่งแห่งปีของพีเอฟเอ ไรอัน กิ๊กส์ ปีกดาวรุ่งวัย 17 ปี ซึ่งได้รับการยกย่องว่าเป็นดาวรุ่งที่ดีที่สุดของสโมสร นับตั้งแต่ จอร์จ เบสต์ ปีกชาวไอร์แลนด์เหนือของสโมสรในช่วงต้นทศวรรษที่ 60 ถึงต้นทศวรรษที่ 70 ได้เซ็นสัญญาอาชีพฉบับแรกกับสโมสรเมื่อปลายเดือนพฤศจิกายนและก้าวขึ้นสู่ทีมชุดใหญ่ ลงเล่น 2 นัดในลีก ยิงได้ 1 ประตู ผู้เล่นใหม่ของสโมสรคือ เดนิส เออร์วิน ฟูลแบ็ค ซึ่งเซ็นสัญญาจาก โอลดัมแอทเลติก ด้วยค่าตัว 625,000 ปอนด์ในช่วงปิดฤดูกาล หลังจากผลงานที่น่าประทับใจในเอฟเอคัพ นัดชิงชนะเลิศฤดูกาลที่แล้ว สัญญายืมตัวของ เลส ซีลีย์ ก็กลายเป็นสัญญาฉบับถาวรระยะเวลาหนึ่งปี และเขาเป็นผู้รักษาประตูมือ 1 ของสโมสรในฤดูกาลนี้ แต่ย้ายไปแบบไร้ค่าตัวเมื่อจบฤดูกาลและเซ็นสัญญากับ แอสตันวิลลา

ยูไนเต็ดยังไปถึงรอบชิงชนะเลิศลีกคัพเป็นครั้งที่ 2 แต่พ่ายแพ้ต่อเชฟฟีลด์เวนส์เดย์อย่างเหลือเชื่อ (คุมทีมโดย รอน แอตกินสัน ผู้จัดการทีมคนก่อนของยูไนเต็ด) ในลีก ยูไนเต็ด พัฒนาขึ้นจากอันดับที่ 13 ของฤดูกาลที่แล้ว แต่ฟอร์มที่เอาแน่เอานอนไม่ได้หมายความว่าพวกเขาล้มเหลวในการลุ้นแชมป์และจบอันดับที่ 6 และอยู่ต่ำกว่าคู่แข่งร่วมเมืองอย่างแมนเชสเตอร์ซิตี เป็นครั้งแรกในรอบกว่าทศวรรษ การป้องกันแชมป์เอฟเอคัพของพวกเขาจบลงในรอบที่ห้าเมื่อพวกเขาแพ้ 1-2 ให้กับ นอริชซิตี

ผู้ช่วยผู้จัดการทีม อาร์ชี น็อกซ์ ลาออกจากตำแหน่งเพื่อไปรับบทบาทเดียวกันที่ กลาสโกว์เรนเจอส์ และถูกแทนที่โดย ไบรอัน คิดด์ อดีตกองหน้าของยูไนเต็ดในช่วงกลางทศวรรษที่ 60 ถึงต้นทศวรรษที่ 70 และสมาชิกชุดแชมป์ยูโรเปียนคัพ ปี 1968 ซึ่งในตอนนั้นเขาอยู่ในฐานะผู้จัดการทีมเยาวชน

มันเป็นฤดูกาลสุดท้ายที่ โอลด์แทรฟฟอร์ด สำหรับ วิฟ แอนเดอร์สัน กองหลังตัวเก๋าซึ่งเป็นผู้เล่นคนแรกที่เซ็นสัญญาเข้ามาในยุคของ อเล็กซ์ เฟอร์กูสัน เขาล้มเหลวในการแย่งชิงตำแหน่งของเขาในทีมชุดใหญ่และถูกขายให้กับ เชฟฟีลด์เวนส์เดย์ ในเดือนมกราคม ค.ศ. 1991 ผู้เล่นในตำแหน่งปีก ราล์ฟ มิลน์ ซึ่งไม่ได้เล่นในทีมชุดใหญ่มาเกือบสองปีแล้ว ได้ย้ายฟรีเมื่อจบฤดูกาล คอลิน กิ๊บสัน ซึ่งไม่ค่อยมีโอกาสลงสนามตั้งแต่ฤดูกาล 1988–89 ถูกขายให้ เลสเตอร์ซิตี ก่อนคริสต์มาส

แกรี่ วอลช์ ผู้รักษาประตูที่ได้รับบาดเจ็บในช่วงท้ายฤดูกาลที่แล้ว ได้ลงเล่นให้ยูไนเต็ดเป็นครั้งแรกในรอบ 3 ปี

ลี มาร์ติน ฮีโร่จากเกมเอฟเอคัพ นัดชิงชนะเลิศ ฤดูกาลที่แล้ว ได้รับบาดเจ็บที่หลังและลงเล่นไม่ถึงครึ่งฤดูกาล ดังนั้น อเล็กซ์ เฟอร์กูสัน จึงเลือกเดนิส เออร์วิน เป็นแบ็คขวาตัวจริง และ เคลย์ตัน แบล็กมอร์ เป็นแบ็คซ้ายตัวจริง มาร์ค โรบินส์ กองหน้าดาวรุ่งอีกคน มีฤดูกาลที่ประสบความสำเร็จน้อยกว่าฤดูกาลที่แล้ว โดยมีโอกาสได้ลงเล่นในทีมชุดใหญ่น้อยลง และทำได้เพียง 5 ประตูในทุกรายการ

หลังจาก ภัยพิบัติฮิลส์โบโร เมื่อวันเสาร์ที่ 15 เมษายน ค.ศ. 1989 และการตีพิมพ์เผยแพร่ Taylor Report เมื่อต้นเดือนมกราคม ค.ศ. 1990 ทำให้เมื่อจบฤดูกาล 1989–90 ทาง แมนเชสเตอร์ยูไนเต็ด ได้ปรับปรุงอัฒจันทร์ฝั่งเหนือ หรือ Sir Alex Ferguson Stand ในปัจจุบันซึ่งเป็นอัฒจันทร์แบบยืนเป็นอัฒจันทร์นั่งแบบติดเก้าอี้ทั้งหมดพร้อมรื้อรั้วเหล็กออกเพื่อความปลอดภัยและได้มาตรฐาน โดยเสร็จทันใช้งานในฤดูกาล 1990–91

เหตุการณ์ในฤดูกาล
-----------------

การแข่งขันฤดูกาล 1989–90 ทำให้อเล็กซ์ เฟอร์กูสันคว้าแชมป์แรกในรอบ 4 ฤดูกาลในฐานะผู้จัดการทีมแมนเชสเตอร์ยูไนเต็ด โดยพวกเขาเอาชนะคริสตัลพาเลซหลังจากการแข่งขันนัดรีเพลย์ทำให้คว้าแชมป์เอฟเอคัพได้เป็นสมัยที่ 7 ซึ่งเท่ากับสถิติของแอสตันวิลลาและทอตนัมฮอตสเปอร์ อย่างไรก็ตาม ฟอร์มในลีกของพวกเขาอาจถือว่าแย่ที่สุดนับตั้งแต่ตกชั้นเมื่อ 16 ปีก่อน โดยจบอันดับที่ 13 ในดิวิชัน 1 และทีมยังต้องการการเปลี่ยนแปลงเล็กน้อยก่อนที่ยูไนเต็ดจะถูกมองว่าเป็นผู้ท้าชิงแชมป์ลีกอย่างเต็มตัว

เลส ซีลีย์ ผู้รักษาประตูตัวยืมได้รับสัญญาถาวรหลังจากประสบความสำเร็จในการยืมตัวมายังโอลด์แทรฟฟอร์ด ซึ่งเริ่มต้นเมื่อเดือนธันวาคมปีที่แล้วเมื่อเขาย้ายมาจากลูตันทาวน์ และสำหรับฤดูกาล 1990–91 เฟอร์กูสันเลือกซีลีย์เป็นผู้รักษาประตูมือ 1 ของเขา จิม เลห์ตัน อดีตผู้รักษาประตูมือ 1 ยังคงอยู่กับสโมสร โดยเผชิญการแข่งขันชิงตำแหน่งผู้รักษาประตูมือ 2 จากแกรี วอลช์ และมาร์ค บอสนิช 2 ผู้รักษาประตูรุ่นน้องที่มาจากทีมเยาวชน การเซ็นสัญญาครั้งสำคัญในช่วงซัมเมอร์ของเฟอร์กูสันคือเดนิส เออร์วิน ฟูลแบ็กทีมชาติสาธารณรัฐไอร์แลนด์ที่ย้ายมาจากโอลดัมแอทเลติกและสามารถเล่นแนวรับได้ทั้งสองฝั่ง โดยต้องแข่งขันกับไมค์ ฟีแลนทางฝั่งขวา ลี มาร์ตินและเคลย์ตัน แบล็คมอร์ทางฝั่งซ้าย แผงกองกลางก็น่าประทับใจเช่นเดียวกัน เช่น พอล อินซ์, นีล เว็บบ์, ไบรอัน ร็อบสัน กัปตันทีมกระดูกเหล็ก และแดนนี วอลเลซ โดยที่ฟีแลนสามารถเล่นในตำแหน่งกองกลางตัวกลางหรือทางฝั่งขวาได้เช่นกัน ลี ชาร์ป ปีกดาวรุ่งวัย 19 ปี สามารถเล่นปีกทั้งสองฝั่งได้ ถือเป็นการส่งสัญญาณว่าเขาจะกลายเป็นสตาร์ในอนาคต ในแนวรุก มาร์ก ฮิวส์และไบรอัน แมคแคลร์ เป็นคู่หูที่เข้ากันได้ดี แต่ มาร์ก โรบินส์กองหน้าดาวรุ่งวัย 21 ปี ดูเหมือนจะขึ้นมาเป็นกองหน้าระดับแนวหน้าในอนาคต และเป็นภัยคุกคามต่อตำแหน่งของแมคแคลร์

เมื่อวันที่ 10 กรกฎาคม 1990 ยูฟ่ายืนยันว่าสโมสรจากอังกฤษจะกลับมาแข่งขันในรายการยุโรปได้อีกครั้งหลังจากผ่านไป 5 ปีหลังจากโศกนาฏกรรมเฮย์เซล ซึ่งหมายความว่าแมนเชสเตอร์ยูไนเต็ดจะสามารถแข่งขันในยูโรเปียนคัพวินเนอร์สคัพได้

การแข่งขันลีกฤดูกาลใหม่เริ่มต้นใน 6 สัปดาห์ต่อมาด้วยชัยชนะในบ้าน 2–0 เหนือคอเวนทรีซิตี 1 สัปดาห์หลังจากที่พวกเขาเป็นผู้ชนะร่วมในศึกแชริตีชีลด์ โดยเสมอกับลิเวอร์พูล 1–1 ที่สนามกีฬาเวมบลีย์

เมื่อวันที่ 19 กันยายน แมนเชสเตอร์ยูไนเต็ดกลับมาสู่การแข่งขันระดับยุโรปอีกครั้งด้วยการชนะเปชซี มุนกัส จากฮังการี 2-0 ในรอบแรกของยูโรเปียนคัพวินเนอร์สคัพ และผ่านเข้าสู่รอบต่อไปของยูโรเปียนคัพวินเนอร์สคัพในอีก 2 สัปดาห์ต่อมาด้วยการชนะเลกที่สอง 1–0 หลังจากนั้นพวกเขายังได้ผ่านเข้าสู่ฟุตบอลลีกคัพรอบที่ 3 ด้วยชัยชนะรวม 5–2 เหนือฮาลิแฟกซ์ทาวน์ในรอบที่ 2

มีเหตุการณ์เลวร้ายเกิดขึ้นที่โอลด์แทรฟฟอร์ดเมื่อวันที่ 20 ตุลาคม เมื่อผู้เล่นแมนเชสเตอร์ยูไนเต็ดทั้ง 11 คนและผู้เล่นอาร์เซนอล 10 คนมีส่วนร่วมในการทะเลาะกันในการแข่งขันดิวิชัน 1 อาร์เซนอลชนะ 1–0 แต่ยูไนเต็ดถูกหักคะแนนสำหรับเรื่องนี้ ในขณะที่อาร์เซนอล (ซึ่งในช่วงนั้นคือภัยคุกคามสำหรับลิเวอร์พูลในการลุ้นแชมป์) ถูกหัก 2 คะแนน และทั้งสองสโมสรถูกปรับ 50,000 ปอนด์

3 วันต่อมา แมนเชสเตอร์ยูไนเต็ดเอาชนะเรกซัม 3–0 ในยูโรเปียนคัพวินเนอร์สคัพรอบ 2 เลกแรกที่โอลด์แทรฟฟอร์ด ในช่วงปลายเดือนพวกเขาเขี่ยลิเวอร์พูลตกรอบฟุตบอลลีกคัพในรอบที่ 3 ด้วยชัยชนะ 3–1 ที่โอลด์แทรฟฟอร์ด

ชัยชนะรวม 5–0 เหนือเรกซัมเมื่อวันที่ 7 พฤศจิกายน พาพวกเขาเข้าสู่รอบก่อนรองชนะเลิศของยูโรเปียนคัพวินเนอร์สคัพ

เมื่อวันที่ 27 พฤศจิกายน อเล็กซ์ เฟอร์กูสันเสนอสัญญา 5 ปีให้กับไรอัน กิ๊กส์ ปีกซ้ายดาวรุ่งชาวเวลส์ที่ได้รับการกล่าวขานว่าเป็นผู้เล่นที่มีศักยภาพดีที่สุดในอังกฤษ นับตั้งแต่จอร์จ เบสต์ ปีกสุดหล่อในยุค 60 กิ๊กส์เกิดที่คาร์ดิฟฟ์ เซ็นสัญญาอาชีพฉบับแรกในวันเกิดปีที่ 17 ของเขาในอีก 2 วันต่อมา

หนึ่งวันก่อนที่ไรอัน กิ๊กส์จะเซ็นสัญญากับแมนเชสเตอร์ยูไนเต็ด ลี ชาร์ป นักฟุตบอลรุ่นพี่ทำแฮตทริกให้แมนเชสเตอร์ยูไนเต็ดเมื่อพวกเขาถล่มอาร์เซนอล 6–2 ในฟุตบอลลีกคัพรอบ 4 ที่อาร์เซนอลสเตเดียม ชาร์ปมีผลงานที่ดีอีกแมตช์ในอีก 4 วันต่อมาเมื่อเขายิงประตูชัยที่กูดิสันพาร์กในเกมชนะเอฟเวอร์ตัน 1–0 ซึ่งออกสตาร์ทในดิวิชัน 1 ได้อย่างย่ำแย่และอยู่ในครึ่งล่างของตารางเพียง 12 เดือนหลังจากเป็นผู้ท้าชิงตำแหน่งแชมป์ลีก

เริ่มต้นปี 1991 ด้วยการชนะ 2–1 ที่ไวต์ฮาร์ตเลนของทอตนัมฮอตสเปอร์ มีข่าวใหญ่ที่สุดที่เกิดขึ้นจากการแข่งขันครั้งนั้นก็คือพอล แกสคอยน์ กองกลางของสเปอร์กลายเป็นผู้เล่นคนแรกที่ถูกไล่ออกในการแข่งขันดิวิชัน 1 ที่ถ่ายทอดสดทางโทรทัศน์

6 วันต่อมา การป้องกันแชมป์เอฟเอคัพของพวกเขาเริ่มต้นด้วยการชนะควีนส์พาร์กเรนเจอส์ 2–1 ในรอบที่ 3 ที่โอลด์แทรฟฟอร์ด และในสัปดาห์ถัดมาพวกเขาเสมอกับเซาแทมป์ตัน 1–1 ในฟุตบอลลีกคัพรอบก่อนรองชนะเลิศ ชนะนัดรีเพลย์ 3–2 ที่โอลด์แทรฟฟอร์ด ซึ่งมาร์ก ฮิวส์ทำแฮตทริก ก่อนสิ้นเดือนยูไนเต็ดเอาชนะโบลตันวันเดอเรอร์สจากดิวิชัน 3 1–0 ในเอฟเอคัพรอบที่ 4 ที่โอลด์แทรฟฟอร์ด

ในวันอาทิตย์ที่ 10 กุมภาพันธ์ ค.ศ. 1991 แมนเชสเตอร์ยูไนเต็ดเอาชนะลีดส์ยูไนเต็ด 2–1 ในการแข่งขันฟุตบอลลีกคัพรอบรองชนะเลิศเลกแรกที่โอลด์แทรฟฟอร์ดและสองสัปดาห์ต่อมาพวกเขาก็ไปถึงรอบชิงชนะเลิศด้วยการชนะเลกที่สอง 1–0 ที่ เอลแลนด์โรด อย่างไรก็ตามหนึ่งสัปดาห์ก่อนหน้านี้การป้องกันแชมป์เอฟเอคัพของพวกเขาจบลงในรอบที่ 5 โดยพ่าย 1–2 ต่อนอริชซิตี

2 มีนาคม ไรอัน กิ๊กส์ ปีกวัย 17 ปีจากทีมเยาวชนลงประเดิมสนามในฐานะตัวสำรองแทนที่เดนิส เออร์วิน ที่ได้รับบาดเจ็บในเกมที่พ่ายเอฟเวอร์ตันในบ้าน 0–2 ในศึกดิวิชัน 1 นับเป็นนัดเดียวในลีกของเขาในฤดูกาลนี้

4 วันต่อมา แมนเชสเตอร์ยูไนเต็ดเสมอกับมงเปอลีเย อัชแอ็สเซในบ้าน 1–1 ในการแข่งขันยูโรเปียนคัพวินเนอร์สคัพรอบก่อนรองชนะเลิศเลกแรกจากประตูของไบรอัน แมคแคลร์ในนาทีแรก ซึ่งพวกเขาเข้าถึงรอบรองชนะเลิศใน 2 สัปดาห์ต่อมาด้วยการชนะในเลกที่สอง 2–0 จากประตูของเคลย์ตัน แบล็คมอร์ในนาทีที่ 45+4 และจุดโทษของสตีฟ บรูซในนาทีที่ 49

การแข่งขันรอบรองชนะเลิศเลกแรกของยูโรเปียนคัพวินเนอร์สคัพ เริ่มต้นในวันที่ 10 เมษายนด้วยการออกไปเยือนเอาชนะลีเกียวอร์ซอจากโปแลนด์ 3–1

เมื่อวันที่ 21 เมษายน แมนเชสเตอร์ยูไนเต็ด แพ้เชฟฟีลด์เวนส์เดย์ 0–1 (คุมทีมโดยรอน แอตกินสัน อดีตผู้จัดการทีมของพวกเขา) ในรอบชิงชนะเลิศฟุตบอลลีกคัพ ประตูชัยของนัดนี้ยิงโดยจอห์น เชอริแดน กองกลางทีมชาติไอร์แลนด์ ซึ่งสารภาพว่าตัวเองเป็นกองเชียร์ของแมนเชสเตอร์ยูไนเต็ด อย่างไรก็ตาม 3 วันต่อมา พวกเขาเข้าถึงรอบชิงชนะเลิศยูโรเปียนคัพวินเนอร์สคัพเป็นครั้งแรกด้วยสกอร์รวม 4–2

รอบชิงชนะเลิศเกิดขึ้นเมื่อวันที่ 15 พฤษภาคม 1991 ที่สนามเดอ ไกป์ ของไฟเยอโนร์ด โดยชนะบาร์เซโลนา 2–1 มาร์ก ฮิวส์ ยิงทั้งสองประตูใส่ทีมเก่าของเขา

ฤดูกาล 1990–91 เป็นอีกหนึ่งฤดูกาลที่ประสบความสำเร็จอย่างสูงของแมนเชสเตอร์ยูไนเต็ดหลังจากล้มเหลวไปสองสามปี โดยห้องประชุมคณะกรรมการได้รับถ้วยรางวัลสำคัญอีกครั้ง ถือเป็นครั้งแรกในรอบ 23 ปีที่ยูไนเต็ดคว้าแชมป์ระดับเมเจอร์ได้ 2 ฤดูกาลติดต่อกัน ฟอร์มในลีกของพวกเขาดีขึ้นเช่นกันหลังจากฤดูกาลที่แล้วพวกเขาจบในอันดับที่ 13 แต่เนื่องจากขาดความสม่ำเสมอทำให้พวกเขาจบอันดับที่ 6 แชมป์ลีกตกเป็นของอาร์เซนอลเป็นสมัยที่ 2 ในรอบ 3 ฤดูกาล ขณะที่ลิเวอร์พูลแชมป์จากฤดูกาลที่แล้วจบในตำแหน่งรองแชมป์พร้อมกับฤดูกาลไร้ถ้วยรางวัลสำหรับพวกเขา หนึ่งปีหลังจากพาคริสตัล พาเลซลงเล่นเอฟเอคัพรอบชิงชนะเลิศ นัดรีเพลย์กับยูไนเต็ด สตีฟ คอปเปลล์ อดีตปีกขวาของยูไนเต็ดก็ประสบความสำเร็จในการนำพาเลซจบอันดับ 3 ในลีก กอร์ดอน สตรักคัน อดีตกองกลางยูไนเต็ดอีกคน เป็นผู้เล่นคนสำคัญในการกลับมาสู่ดิวิชัน 1 ได้อย่างน่าประทับใจของลีดส์ยูไนเต็ด โดยนำทีมจากเวสต์ยอร์กเชอร์จบในอันดับที่ 4 นอกจากนี้ยังมีภัยคุกคามเกิดขึ้นจากฝั่งสีฟ้าของแมนเชสเตอร์เป็นครั้งแรกในรอบทศวรรษ เมื่อซิตีจบอันดับที่ 5 ภายใต้ ปีเตอร์ รีด นักเตะ-ผู้จัดการทีมคนใหม่

สัญญา 1 ปีของเลส ซีลี่ย์หมดลงเมื่อจบฤดูกาล และเขาต้องการสัญญา 2 ปี แต่ได้ย้ายไปแอสตันวิลลาแบบไร้ค่าตัว หลังจากได้รับข้อเสนอเพียงหนึ่งปี ผู้เล่นอีกคนที่ออกจากสโมสรคือ ราล์ฟ มิลน์ ซึ่งถูกปล่อยตัวออกไปแบบนักเตะไร้ค่าตัว มากกว่าหนึ่งปีหลังจากการลงเล่นครั้งสุดท้ายให้กับทีมชุดใหญ่ของเขา

ในช่วงปิดฤดูกาล ยูไนเต็ด ได้ซื้อ ปีเตอร์ ชไมเคิล ผู้รักษาประตูทีมชาติเดนมาร์กและ บรอนด์บี้ และ พอล ปาร์คเกอร์ แบ็กขวาทีมชาติอังกฤษของ ควีนส์พาร์กเรนเจอส์ มาร่วมทีม ทีมที่มีอยู่นั้นน่าประทับใจอยู่แล้ว โดยมีปีกดาวรุ่งอย่างลี ชาร์ปและไรอัน กิ๊กส์ และผู้เล่นอย่างนีล เว็บบ์, แดนนี่ วอลเลซ, เคลย์ตัน แบล็คมอร์ และมาร์ค โรบินส์ เป็นผู้เล่นที่ดีที่สุดในประเทศ

ฤดูกาล 1991–92 จะเป็นฤดูกาลที่ 25 ของยูไนเต็ดนับตั้งแต่การคว้าแชมป์ลีกครั้งล่าสุดของพวกเขา และอเล็กซ์ เฟอร์กูสัน ก็มุ่งมั่นที่จะทำให้แน่ใจว่าการรอคอยแชมป์จะสิ้นสุดลงในตอนนั้น

สำหรับการซื้อนักเตะเข้ามาร่วมทีมในฤดูกาลนี้มีเพียงแค่รายเดียวคือ อังเดร แคนเชลสกี กองกลาง ทีมชาติสหภาพโซเวียต จาก ชัคตาร์ดอแนตสก์ ด้วยค่าตัว 650,000 ปอนด์ เมื่อวันที่ 26 มีนาคม ค.ศ. 1991

อ้างอิง
-------

1. ↑  "Manchester United Season 1990/91". StretfordEnd.co.uk. สืบค้นเมื่อ 23 May 2008.

| * ด
* ค
* ก
ฤดูกาลแข่งขันของสโมสรฟุตบอลแมนเชสเตอร์ยูไนเต็ด |
| --- |
| 
* 1883–84
* 1884–85
* 1885–86
* 1886–87
* 1887–88
* 1888–89
* 1889–90
* 1890–91
* 1891–92
* 1892–93
* 1893–94
* 1894–95
* 1895–96
* 1896–97
* 1897–98
* 1898–99
* 1899–1900
* 1900–01
* 1901–02
* 1902–03
* 1903–04
* 1904–05
* 1905–06
* 1906–07
* 1907–08
* 1908–09
* 1909–10
* 1910–11
* 1911–12
* 1912–13
* 1913–14
* 1914–15
* 1915–16
* 1916–17
* 1917–18
* 1918–19
* 1919–20
* 1920–21
* 1921–22
* 1922–23
* 1923–24
* 1924–25
* 1925–26
* 1926–27
* 1927–28
* 1928–29
* 1929–30
* 1930–31
* 1931–32
* 1932–33
* 1933–34
* 1934–35
* 1935–36
* 1936–37
* 1937–38
* 1938–39
* 1939–40
* 1940–41
* 1941–42
* 1942–43
* 1943–44
* 1944–45
* 1945–46
* 1946–47
* 1947–48
* 1948–49
* 1949–50
* 1950–51
* 1951–52
* 1952–53
* 1953–54
* 1954–55
* 1955–56
* 1956–57
* 1957–58
* 1958–59
* 1959–60
* 1960–61
* 1961–62
* 1962–63
* 1963–64
* 1964–65
* 1965–66
* 1966–67
* 1967–68
* 1968–69
* 1969–70
* 1970–71
* 1971–72
* 1972–73
* 1973–74
* 1974–75
* 1975–76
* 1976–77
* 1977–78
* 1978–79
* 1979–80
* 1980–81
* 1981–82
* 1982–83
* 1983–84
* 1984–85
* 1985–86
* 1986–87
* 1987–88
* 1988–89
* 1989–90
* 1990–91
* 1991–92
* 1992–93
* 1993–94
* 1994–95
* 1995–96
* 1996–97
* 1997–98
* 1998–99
* 1999–2000
* 2000–01
* 2001–02
* 2002–03
* 2003–04
* 2004–05
* 2005–06
* 2006–07
* 2007–08
* 2008–09
* 2009–10
* 2010–11
* 2011–12
* 2012–13
* 2013–14
* 2014–15
* 2015–16
* 2016–17
* 2017–18
* 2018–19
* 2019–20
* 2020–21
* 2021–22
* 2022–23
* 2023–24

 |